Alle beboere i ejendommen på Rådhus Allé 41 blev beordret til at blive indenfor, mens efterforskningen stod på.

Politiet har siden torsdag eftermiddag efterforsket fundet af en død kvinde i 60'erne, som lå i en lejlighed på Rådhus Allé i Frederikshavn. Ifølge politikommissær Carsten Straszek fra Nordjyllands Politi tyder intet på, at der er sket en forbrydelse. Tidligere på dagen lød det ifølge Kanal Frederikshavn, at sagen blev efterforsket som et drab, da der blev fundet blod i den ældre kvindes lejlighed. Men nu har yderligere undersøgelser slået fast, at dødsårsagen ikke skyldes en kriminel handling. Hændelsen har dog vakt opsigt i Frederikshavn, da Nordjyllands Politi var til stede med en del betjente og efterforskere. - Vores undersøgelser har naturligvis medført, at borgerne i området har set en del politi til stede i Frederikshavn i dag, siger politikommissær Carsten Straszek. Ifølge ham fortsætter politiet med sine undersøgelser et stykke tid endnu, før sagen kan endeligt afsluttes. Alle beboere i ejendommen på Rådhus Allé 41 blev tidligere på torsdagen af politiet beordret til at blive indenfor, og alle beboere, som ikke er hjemme, måtte ikke komme tilbage i deres lejligheder, skrev Kanal Frederikshavn. Ved 14-tiden undersøgte hunde området, der er blevet midlertidigt spærret af politiet.